የደን ሚኒስቴር ሊቋቋም ነው የሁለት ሚኒስቴር መስሪያ ቤቶች ስያሜ ሊቀየር ነው
 – የከተማ ልማትና ኮንስትራክሽንና የውሃና ኢነርጂ ሚኒስቴር የሚሉት ስያሜዎች ”የከተማ ልማት፣ የቤቶችና የኮንስትራክሽን ሚኒስቴር” እንዲሁም ”የውሃ የመስኖና የኢነርጂ ሚኒስቴር በሚሉ ስያሜዎች ሊተኩ መሆኑን የሕዝብ ተወካዮች ምክር ቤት አስታወቀ፡፡ ምክር ቤቱ የአካባቢና የደን ሚኒስቴር መስሪያ ቤት ለማቋቋምና የሁለቱን ሚኒስቴር መስሪያ ቤቶች ስያሜዎች ለማስተካከል በስራ ላይ ያለውን የአስፈጻሚ አካላትን ሥልጣንና ተግባር ለመወሰን የወጣውን አዋጅ ለማሻሻል የቀረበውን ረቂቅ አዋጅ መርምሮ ለዝርዝር ዕይታ ለሚመለከተው ቋሚ ኮሚቴ መርቷል፡፡ ዛሬ በተካሄደው የምክር ቤቱ 3ኛ ዓመት የስራ ዘመን 34ኛ መደበኛ ጉባኤ ላይ የአዋጁን ረቂቅ አስመልክቶ በቀረበ መግለጫ በአሁኑ ወቅት አስፈሪ እየሆነ በመጣው የአየር ንብረት ለውጥ ምክንያት ለአካባቢዎች ተገቢ እንክብካቤ ካልተደረገ ለጉዳት ተጋላጭነት እየጨመረ ይሄዳል፡፡ የአገሪቱ የአካባቢ እንክብካቤ ተቋማዊ ስርዓት ሲታይ የአካባቢ ፖሊሲው በጸደቀበትና እንክብካቤ በተጀመረበት በ1990 ዓ.ም በነበረበት ሁኔታ ላይ እንደሚገኝም ተገልጿል፡፡ ለሚጠበቀው ቀጣይ ተግባር የሚመጥን አቅም እንዲኖርና የደን እንክብካቤና በደኑ ዘላቂ አጠቃቀምን ለማጎልበትም የአካባቢ እንክብካቤ ሥርዓቱን ማጠናከር አስፈላጊ ሆኗል፡፡ በመሆኑም ለአየር ንብረት የማይበገር አረንጓዴ ኢኮኖሚ ለመገንባት በፌዴራል ደረጃ ቴክኒካዊ ኃላፊነትን የሚወስድ በሚኒስቴር ደረጃ የተዋቀረ መስሪያ ቤት ማቋቋም ጠይቋል፡፡ በፌዴራል የአካባቢ ጥበቃ ባለሥልጣን ፋንታም የአካባቢና የደን ሚኒስቴር ማቋቋም ተገቢ በመሆኑ የደን ኃላፊነት ከግብርና ሚኒስቴር ተለይቶ በሚቋቋመው የአካባቢ የደን ሚኒስቴር ስር እንዲሆን ቢደረግ ተመራጭ መሆኑ ተጠቁሟል፡፡ የእርሻ መሬትን ለማስፋፋትና የደን ሽፋንን ለመጨመር ከሚኖሩ ተጻራሪ ፍላጎቶች አኳያ ግብርናና ደን በአንድ ሚኒስቴር መስሪያ ቤት ውስጥ መተዳደራቸው ተገቢ ባለመሆኑ በተለያዩ ሚኒስቴር መስሪያ ቤቶች መተዳደር ይገባቸዋል ተብሏል፡፡ አካባቢን ከብክለት ጠብቆ የሚይዝ፣ የአገሪቱን የደን ስፋትና እንክብካቤ የሚያረጋግጥና ለአየር ንብረት የማይበገር አረንጓዴ ኢኮኖሚ ለመገንባት የሚያስችል ዓለም አቀፍ እገዛና ኢንቨስትመንት የሚስብ አቅም እንዲኖር የአካባቢና የደን ሚኒስቴርን ማቋቋም ተገቢ መሆኑ እንደታመነበት ተገልጿል፡፡ በሌላ በኩል የስያሜ ለውጥ የሚያስፈልጋቸው ሚኒስቴሮችን በተመለከተም የውሃና ኢነርጂ ሚኒስቴር አንዱና ዋነኛው ተልዕኮው ከመስኖ ልማት መስፋፋት ጋር የተያያዘ በመሆኑ ስያሜውም ይህንኑ እንዲያንጸባርቅ ለማድረግ ”የውሃ፣ የመስኖና የኢነርጂ ሚኒስቴር” በሚል እንዲስተካከል መደረጉ አስፈላጊ ሆኖ ተገኝቷል፡፡ የከተማ ልማትና ኮንስትራክሽን ሚኒስቴርም የቤቶች ልማትን ከከተማ ልማት ጋር በተያያዘ መልኩ ብቻ ሳይሆን ገጠሩንም ጨምሮ የቤቶች ልማትን የመከታተልና የመደገፍ ተልዕኮ ሊኖረው እንደሚገባ ስለታመነ ስያሜውም ሆነ ሥልጣንና ተግባሩ ይህንኑ እንዲያካትት መደረጉ አስፈላጊ ሆኗል፡፡ በመሆኑም የአካባቢና የደን ሚኒስቴርን ለማቋቋም፣ የውሃና ኢነርጂና የከተማ ልማትና ኮንስትራክሽን ሚኒስቴርን ስያሜና ሥልጣንና ተግባር ለማስተካከል የአስፈጻሚ አካላትን ሥልጣንና ተግባር ለመወሰን የወጣውን አዋጅ የሚያሻሽል ረቂቅ ተዘጋጅቶ ለምክር ቤቱ ውሳኔ ቀርቧል፡፡ እንደ ኢዜአ ዘገባ የምክር ቤቱ አባላትም በቀረበው ረቂቅ አዋጅ ላይ ሰፊ ውይይት ካደረጉ በኋላ ለዝርዝር ዕይታ በዋነኝነት ለህግ ፍትህና አስተዳደር ጉዳዮች ቋሚ ኮሚቴ እንዲሁም ለተፈጥሮ ሀብት ልማትና የአካባቢ ጉዳዮች ቋሚ ኮሚቴ መርቶታል፡፡